Σε μια ελεύθερη μετάφραση θα το αποδίδαμε ως «ευρεθέν βιντεοσκοπημένο υλικό». Ο όρος είναι στενά συνδεδεμένος με τις ταινίες τρόμου παρότι μπορεί να γυριστούν κι άλλου είδους ταινίες με την τεχνική του «found footage». Αν και η τεχνική αυτή είναι παλιά έχοντας χρησιμοποιηθεί στο αμφιλεγόμενο φιλμ τρόμου «Cannibal Holocaust» του 1980, άρχισε να γίνεται δημοφιλής στα τέλη της δεκαετίας του ’90 με το διάσημο φιλμ τρόμου «The Blair Witch Project» του 1999. Στις ταινίες που έχουν γυριστεί με την τεχνική «found footage» τα γεγονότα που βλέπουμε είναι βιντεοσκοπημένα από τη μία και συνήθως μοναδική προσωπική, χειροκίνητη βιντεοκάμερα των πρωταγωνιστών οι οποίοι είναι είτε νεκροί είτε αγνοούμενοι. Ο εν λόγω τρόπος κινηματογράφησης θεωρείται ότι προσδίδει ρεαλισμό στην ταινία που τον χρησιμοποιεί. Γνωστές ταινίες τρόμου με «found footage» τεχνική είναι οι «REC» (2007), «Paranormal Activity» (2007), «Cloverfield» (2008), «Quarantine» (2008), «The Last Exorcism» (2010), «Trollhunter» (2010), «Grave Encounters» (2011) και «VHS» (2012).